Na temelju Zakona o odgoju i obrazovanju u osnovnoj i srednjoj školi („Narodne novine“, br. 87/08., 86/09., 92/10., 105/10. – ispravak, 90/11., 5/12., 16/12., 86/12., 94/13., 152/14, 7/17 i 68/18.), Pravilnika o načinu postupanja odgojno­ ­obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (NN 132/13) te članka 24. Statuta Osnovne škole Dragutin Tadijanović Slavonski Brod, a u suradnji s Učiteljskim vijećem, Školski odbor Osnovne škole Dragutin Tadijanović Slavonski Brod , na sjednici održanoj 18. veljače 2019. godine donosi:

**PROTOKOL**

**O POSTUPANJU DJELATNIKA ŠKOLE U PROVOĐENJU MJERA ZAŠTITE PRAVA UČENIKA I DJELATNIKA**

**U SLUČAJU NASILJA TE PRIJAVE KRŠENJA TIH PRAVA**

Sadržaj

[1.PROTOKOL O POSTUPANJU U SLUČAJU NASILJA U ŠKOLI 4](#_Toc536524548)

[1.1. POSTUPANJE ŠKOLE U SLUČAJU NASILJA MEĐU UČENICIMA 4](#_Toc536524549)

[1.2. POSTUPANJE ŠKOLE U SLUČAJU NASILNOG PONAŠANJA ODRASLE OSOBE U ŠKOLI (UČITELJA, RODITELJA, DRUGIH ZAPOSLENIKA ŠKOLE, NEPOZNATIH OSOBA) PREMA UČENICIMA 6](#_Toc536524550)

[1.3. POSTUPANJE ŠKOLE U SLUČAJU NASILNOG PONAŠANJA ODRASLE OSOBE NAD ODRASLOM OSOBOM U ŠKOLI 7](#_Toc536524551)

[1.4. POSTUPANJE ŠKOLE U SLUČAJU NASILNOG PONAŠANJA UČENIKA PREMA DJELATNICIMA ŠKOLE 8](#_Toc536524552)

[2. POSTUPANJE ŠKOLE U SLUČAJU SAZNANJA ILI SUMNJE O NASILJU U OBITELJI UČENIKA 9](#_Toc536524553)

[3. POSTUPANJE U SLUČAJU SEKSUALNOG NASILJA 10](#_Toc536524554)

[3.1. NAJČEŠĆI OBLICI SEKSUALNOG NASILJA 10](#_Toc536524555)

[3.2. POSTUPANJE U SLUČAJU SEKSUALNOG UZNEMIRAVANJA KOJE SE DOGODILO U ŠKOLI 12](#_Toc536524556)

[4.PROTOKOL O POSTUPANJU ŠKOLE U KRIZNIM SITUACIJAMA 12](#_Toc536524557)

[OBRAZAC A 15](#_Toc536524558)

[OBRAZAC B – KRIN 16](#_Toc536524559)

**Protokol** se odnosi na postupanje u konkretnim situacijama sukoba i nasilja s ciljem zaštite djece, kao i svih djelatnika koji o njima skrbe u procesu odgoja i obrazovanja.

On utvrđuje obveze i odgovornosti, kao i načine postupanja, tj. što treba činiti ravnatelj, stručni suradnik, razrednik, učenik, drugi djelatnik Škole ili roditelj djeteta.

Definicija nasilja preuzeta je iz Protokola o nasilju među djecom kojeg je donijela Vlada Republike Hrvatske u listopadu 2004.

**Nasiljem među djecom i mladima** **smatra se** svako namjerno fizičko ili psihičko nasilno ponašanje usmjereno prema djeci i mladima od strane njihovih vršnjaka, učinjeno s ciljem povrjeđivanja, a koje se, neovisno o mjestu izvršenja, može razlikovati po obliku, težini, intenzitetu i vremenskom trajanju i koje uključuje ponavljanje istog obrasca i održava neravnopravan odnos snaga (jači protiv slabijih ili grupa protiv pojedinaca).

Nasiljem među djecom i mladima smatra se osobito:

**1. namjerno uzrokovani fizički napad** u bilo kojem obliku, primjerice: udaranje, guranje, šamaranje, čupanje, zaključavanje, napad različitim predmetima, pljuvanje i slično, bez obzira je li kod napadnutog djeteta nastupila tjelesna povreda

**2. psihičko i emocionalno nasilje** prouzročeno opetovanim ili trajnim negativnim postupcima od strane jednog djeteta ili više njih. Negativni postupci su: ogovaranje, nazivanje pogrdnim imenima, ismijavanje, zastrašivanje, izrugivanje, namjerno zanemarivanje i isključivanje iz skupina kojoj pripada, isključivanje i zabranjivanje sudjelovanja u aktivnostima s ciljem nanošenja patnje ili boli, širenje glasina s ciljem izolacije djeteta od ostalih učenika, oduzimanje stvari ili novaca, uništavanje ili oštećivanje djetetovih stvari, ponižavanje, naređivanje ili zahtijevanje poslušnosti ili na drugi način dovođenje djeteta u podređeni položaj

**3. druga ponižavanja počinjena od djeteta i mlade osobe** (unutar kojih i spolno uznemiravanje i zlostavljanje) kojima se drugom djetetu namjerno nanosi fizička i duševna bol ili sramota

**Nasilje podrazumijeva šest definirajućih čimbenika:**

1. namjera da se drugom nanese šteta ili ozljeda,

2. intenzitet i trajanje (opetovanost nasilničkog ponašanja),

3. moć nasilnika (nerazmjer s obzirom na dob, snagu, brojčana nadmoć),

4. ranjivost i nemoć žrtve,

5. manjak podrške,

6. posljedice.

# 1.PROTOKOL O POSTUPANJU U SLUČAJU NASILJA U ŠKOLI

## 1.1. POSTUPANJE ŠKOLE U SLUČAJU NASILJA MEĐU UČENICIMA

(prema Protokolu o postupanju u slučaju nasilja među djecom i mladima, Ministarstvo obitelji, branitelja i međugeneracijske solidarnosti, 2004.)

U slučaju nasilja među učenicima u školi **svi djelatnici škole** dužni su:

* odmah **prekinuti** nasilno ponašanje učenika i odvojiti učenike
* pružiti **pomoć i podršku** učeniku koji je doživio nasilje
* **obavijestiti** o događaju razrednika, stručnog suradnika Škole i ravnatelja
* u slučaju prijave nasilja ili dojave o nasilju među djecom imenovane stručne osobe za koordiniranje aktivnosti vezanih uz problematiku nasilja**- stručni suradnici Škole i ravnatelj dužni su:**

1. odmah poduzeti sve mjere da se **zaustavi i prekine** aktualno nasilno postupanje prema učeniku, a u slučaju potrebe zatražiti pomoć drugih djelatnika Škole ili po potrebi pozvati djelatnike Policije

2. ako je djetetu potrebna pomoć ili pregled liječnika, odmah **pozvati Hitnu pomoć** ili prepratiti/osigurati pratnju učenika liječniku od strane stručne osobe (najmanje dvije) te pričekati dolazak roditelja

3. odmah po prijavljenom nasilju o tome **obavijestiti roditelje** učenika te ih upoznati sa svim činjenicama i okolnostima

4. odmah **obaviti razgovor s učenikom** žrtvom nasilja (u nazočnosti djelatnika Škole), a u slučaju da je postojala liječnička intervencija, uz dogovor s liječnikom, čim to bude moguće

5. **obavijestiti roditelje** učenika koji je žrtva vršnjačkog nasilja o mogućim oblicima savjetodavne i stručne pomoći učeniku u odgojno-obrazovnoj ustanovi ili izvan nje, a sa ciljem potpore i osnaživanja učenika

6. obaviti **razgovor s drugim učenicima** ili odraslim osobama koje imaju spoznaja o učinjenom nasilju te utvrditi sve okolnosti vezane uz oblik, intenzitet, težinu i vremensko trajanje nasilja

7. ukoliko se radi o osobito teškom obliku, intenzitetu ili dužem vremenskom trajanju nasilja, koje može izazvati traumu i kod drugih učenika koja su svjedočila nasilju, ravnatelj Škole savjetovat će se s nadležnom stručnom službom poradi pomoći učenicima, svjedocima nasilja

8. što žurnije **obaviti razgovor s učenikom koji je počinio nasilje**, ukazati mu na neprihvatljivost i štetnost takvog ponašanja te ga savjetovati i poticati na promjenu takvog ponašanja, a tijekom razgovora posebno obratiti pozornost iznosi li učenik neke okolnosti koje bi ukazivale da je žrtva zanemarivanja ili zlostavljanja u svojoj obitelji ili izvan nje, u kojem slučaju će se odmah **izvijestiti** Centar za socijalnu skrb, a po potrebi ili sumnji na počinjenje kažnjive radnje izvijestiti Policiju ili Državno odvjetništvo

9. **pozvati roditelje učenika koji je počinilo nasilje**, upoznati ih s događajem, kao i s neprihvatljivošću i štetnošću takvog ponašanja, savjetovati ih sa ciljem promjene takvog ponašanja učenika te ih pozvati na uključivanje u savjetovanje ili stručnu pomoć unutar Škole ili izvan nje (centri za socijalnu skrb, poliklinike za zaštitu djece, obiteljska savjetovališta i slično) i izvijestiti ih o obvezi Škole da slučaj prijavi nadležnom Centru za socijalnu skrb, Odjelu za prosvjetu, kulturu, sport i tehničku kulturu, Policiji ili Državnom odvjetništvu

10. o poduzetim aktivnostima, razgovorima, izjavama te svojim opažanjima **voditi službene bilješke (ispuniti obrazac A)**

## 1.2. POSTUPANJE ŠKOLE U SLUČAJU NASILNOG PONAŠANJA ODRASLE OSOBE U ŠKOLI (UČITELJA, RODITELJA, DRUGIH ZAPOSLENIKA ŠKOLE, NEPOZNATIH OSOBA) PREMA UČENICIMA

U slučaju sumnje ili spoznaje da je učenik doživio zlostavljanje od strane odrasle osobe u školi (djelatnik Škole, njegov roditelj ili roditelj drugog učenika odnosno nepoznata osoba), **djelatnik Škole** je obvezan:

1. odmah pokušati **prekinuti nasilno postupanje** prema učeniku

2. ako u tome ne uspije, odmah pozvati ravnatelja, stručnog suradnika Škole ili drugog djelatnika Škole kako bi pokušali prekinuti nasilno postupanje prema učeniku i obavijestiti Policiju

3. ako uspije prekinuti nasilno ponašanje prema učeniku, o tome **obavijestiti ravnatelja i stručnog suradnika** Škole

4. **upozoriti osobu** koja se ponaša nasilno na neprihvatljivost i štetnost takvog ponašanja, **informirati** je o obvezi Škole da slučaj prijavi i nadležnom institucijama (CZSS, Policiji, Odjel za prosvjetu, kulturu, sport i tehničku kulturu te Ministarstvo znanosti i obrazovanja)

5. **ravnatelj o događaju obavještava** CZSS,Policiju,Odjel za prosvjetu,kulturu, sport i tehničku kulturu te o težem slučaju Ministarstvo znanosti i obrazovanja

6. stručni suradnik ili dostupan djelatnik dužan je **obaviti razgovor s djetetom** odmah po saznanju o događaju s ciljem pružanja pomoći i podrške, kao i sprečavanja dugoročnih posljedica traume te tijekom razgovora s učenikom **voditi službenu zabilješku** koju uz ravnatelja potpisuje i djelatnik koji je obavio razgovor, razrednik ili druga povjerljiva osoba (obrazac A)

7. poslije razgovora s učenikom ravnatelj, stručni suradnik, razrednik ili učitelj su dužni **obavijestiti roditelja** učenika, pozvati ga na razgovor, zatražiti da dijete odvede kući te ih informirati o eventualnoj potrebi uključivanja učenika i roditelja u savjetovanje i stručnu pomoć u Školi ili izvan nje

8. u slučaju da je učenik ozlijeđen ili postoji sumnja da bi mogao biti, treba ga odmah odvesti na **liječnički pregled**, pri čemu s njim u pratnji ide roditelj ili djelatnici Škole (najmanje dvije osobe)

## 1.3. POSTUPANJE ŠKOLE U SLUČAJU NASILNOG PONAŠANJA ODRASLE OSOBE NAD ODRASLOM OSOBOM U ŠKOLI

U slučaju nasilnog ponašanja odrasle osobe (učitelja, razrednika, roditelja učenika, djelatnika Škole, nepoznate odrasle osobe) prema drugoj odrasloj osobi u Školi (učitelju, razredniku, roditelju učenika, djelatniku Škole, nepoznatoj odrasloj osobi) te u slučaju da postoje informacije da odrasla osoba u prostor škole unosi oružje ili druge predmete koji mogu ugroziti sigurnost osoba i imovine u Školi, **djelatnik Škole**, koji ima tu informaciju ili je nazočan mora:

1. odmah pokušati **prekinuti nasilno** ponašanje

2. **upozoriti osobu** koja se nasilno ponaša na neprihvatljivost i štetnost takvog ponašanja, kao i unošenja opasnih predmeta u prostor škole i zatražiti od nje da isti napusti

3. odmah **pozvati ravnatelja** Škole koji će pokušati prekinuti nasilno ponašanje, obavijestiti Policiju

## 1.4. **POSTUPANJE ŠKOLE U SLUČAJU NASILNOG PONAŠANJA UČENIKA PREMA DJELATNICIMA ŠKOLE**

U slučaju da je djelatnik Škole doživio nasilje ili prijetnju nasiljem od strane učenika Škole, on treba o tome **izvijestiti ravnatelja i stručnog suradnika**, koji će:

1. **razgovarati s učenikom** u prisutnosti razrednika/dostupnog djelatnika i **voditi službenu zabilješku** o razgovoru

2. odmah **obavijestiti roditelje** učenika te ih upozoriti na neprihvatljivost takvog ponašanja

3. prema učeniku poduzeti određene **pedagoške mjere** koje će donijeti Učiteljsko vijeće u skladu s Pravilnikom o izricanju pedagoških mjera

4. o svemu **izvijestiti** CZSS i Odjel za prosvjetu, kulturu, sport i tehničku kulturu, a po potrebi i Policiju

5. ukoliko je riječ o prijetnjama nasiljem ili o nasilju u Školi, zbog čega je Škola uključila i Policiju, o takvim situacijama je potrebno prvo usmeno, a zatim i pisanom bilješkom **izvijestiti** Odjel za prosvjetu, kulturu, sport i tehničku kulturu te Ministarstvo znanosti i obrazovanja (na propisanom obrascu, <https://app.mzos.hr/obrasci>)

6. u slučaju da bilo kojem nasilnom ponašanju u prostoru Škole svjedoče drugi učenici, a nasilno ponašanje je neuobičajeno rijetko i intenzivno te može rezultirati traumatiziranjem svjedoka, ravnatelj ili stručni suradnik su dužni **osigurati stručnu pomoć** tim učenicima. Pri tome je ravnatelj dužan savjetovati se s nadležnom i stručnom osobom koja ima iskustva u radu s traumatiziranim osobama, o potrebi i načinu pružanja stručne pomoći svjedocima nasilja.

2. POSTUPANJE ŠKOLE U SLUČAJU SAZNANJA ILI SUMNJE O NASILJU U OBITELJI UČENIKA

(prema Zakonu o zaštiti od nasilja u obitelji, NN (70/17) i Protokolu o postupanju u slučaju nasilja u obitelji, Ministarstvo obitelji, branitelja i međugeneracijske solidarnosti, 2006)

U slučaju saznanja ili sumnje da je dijete unutar obitelji izloženo ili svjedoči nasilnom ponašanju nekog člana obitelji, **djelatnik Škole** je dužan odmah o tome **obavijestiti** razrednika, ravnatelja i stručne suradnike Škole koji poduzimaju sljedeće korake:

1. **obaviti razgovor** s djetetom ako je dostupno i tijekom razgovora upoznati dijete s daljnjim postupanjem

2.tijekom razgovora s djetetom **voditi službenu zabilješku** koju uz ravnatelja potpisuje i stručni suradnik ili razrednik koji je obavio razgovor (obrazac A)

3. ako je djetetu potrebna **pomoć ili pregled liječnika**, s djetetom liječniku idu roditelj (ako je dostupan i ako ne postoji sumnja da je on zlostavljač) ili predstavnik CZSS

4. žurno **izvijestiti ravnatelja** Škole koji će izvršiti prijavu Policiji i obavijestiti Centar za socijalnu skrb te ih upoznati sa svim činjenicama i okolnostima slučaja, te na traženje Državnog odvjetništva ili Policije odmah dostaviti svu dokumentaciju vezanu uz razjašnjavanje i dokazivanje kažnjive stvari (službenu bilješku o dojavi nasilja i o poduzetim aktivnostima, razgovorima, izjavama i svojim opažanjima)

5.Ukoliko se radi o **osobito teškom obliku**, intenzitetu ili dužem vremenskom trajanju nasilja, koje je izazvalo traumu, ravnatelj Škole savjetovat će se sa stručnjacima Centra za socijalnu skrb kojeg je obavijestio o slučaju te sa drugom stručnom službom izvan ustanove o načinu postupanja i pomoći djetetu žrtvi nasilja u obitelji u okviru odgojno- obrazovne ustanove

# 3. POSTUPANJE U SLUČAJU SEKSUALNOG NASILJA

(prema Protokolu o postupanju u slučaju seksualnog nasilja, NN 70/2018 )

## 3.1. NAJČEŠĆI OBLICI SEKSUALNOG NASILJA

a) **Seksualno uznemiravanje** i/ili **napastovanje** je jedan od najčešćih oblika seksualnog nasilja koji obuhvaća neželjena seksualna ponašanja koja nužno ne uključuju fizički dodir te time osobu dovode u neugodan i ponižavajući položaj i izazivaju osjećaj srama. U većini slučajeva se radi o ponovljenim ponašanjima koja se javljaju kroz dulje vremensko razdoblje i za koje žrtva ne može naći sustavno rješenje. Najčešći oblici su neželjene seksualne primjedbe i verbalni prijedlozi, neprikladna pažnja, fizički dodiri, seksističke, uvredljive i diskriminirajuće primjedbe i šale, širenje seksualnih glasina o osobi i drugo

b) **Seksualno zlostavljanje** i/ili **prisilne spolne radnje** obuhvaćaju mnoge oblike seksualnog nasilja koji su teži od seksualnog uznemiravanja, a prema postojećim zakonima još ne ulaze u kategoriju silovanja. Obuhvaćaju neželjena seksualna ponašanja iznuđena primjenom sile i/ili prijetnji, a uključuju fizički dodir s nasilnikom- neželjeni i prisilni dodiri intimnih dijelova tijela, seksualne aktivnosti izmanipulirane lažima, prijetnjama, pritiskom te prisiljavanje na masturbaciju

c) **Silovanje** je najteži oblik seksualnog nasilja koji uključuje prisilnu vaginalnu, analnu i/ili oralnu penetraciju penisom i/ili objektima. Ubraja se među izuzetno teška i traumatska iskustva s teškim posljedicama za žrtve. S obzirom na počinitelja možemo razlikovati silovanje kao sastavni dio obiteljskog nasilja (silovanje u braku), silovanje u vezama/“na spoju“, silovanje nepoznate osobe, grupno silovanje, silovanje u oružanim sukobima i ratu. Osim ubojstva, silovanje je najozbiljnije nasilje nad tijelom osobe jer oduzima žrtvi fizičku i

emocionalnu autonomiju, slobodu i privatnost.

Po primanju informacije iz koje proizlazi sumnja da je učenik doživio seksualno uznemiravanje ili seksualno nasilje **odgojno – obrazovni djelatnik** Škole dužan je:

1. bez odgode **obavijestiti ravnatelja** koji je, također bez odgode, dužan prijaviti sumnju o postojanju kaznenoga djela Policiji i Centru za socijalnu skrb

2. **obaviti razgovor s učenikom** radi zaštite te tijekom razgovora **voditi službenu zabilješku**

3. **ne ispitivati** dijete kako bi se utvrdile sve činjenice i okolnosti samoga djela, već na smiren način ga **saslušati** i to tako da ga se ne prisiljava na detaljni opis djela, već dopustiti djetetu da samostalno opiše situaciju, na način i u opsegu kako to samo želi

4. pružiti učeniku odgovarajuću **pomoć i zaštitu** te ga upoznati s daljnjim postupkom, na njemu razumljiv način, kao i mogućnostima izvaninstitucionalne ili institucionalne pomoći i potpore

5. upoznati žrtvu i njezine roditelje (ukoliko nisu počinitelji nasilja) o mogućnostima izvaninstitucionalne ili institucionalne **pomoći i potpore**

6. **ako je počinitelj** seksualnog nasilja **djelatnik Škole**, osoba koja ima o tome informaciju dužna je obavijestiti Policiju ili Državno odvjetništvo RH. Bez obzira tko je počinitelj, Škola je dužna žurno izvijestiti Ministarstvo znanosti i obrazovanja

7. u slučaju **osobito teškog oblika** ili intenziteta nasilnog postupanja koje je izazvalo ili može izazvati traumu kod djeteta žrtve ili drugih učenika, Škola će izvijestiti ministarstvo nadležno za odgoj i obrazovanje, a po potrebi i druga ministarstva i institucije te zatražiti odgovarajuću stručnu psihološku ili socijalno/pedagoško/psihološku pomoć za učenike Škole

8. o samom događaju **ravnatelj** je dužan žurno obavijestiti:

a) **roditelje** učenika (ukoliko nisu počinitelji nasilja)

b) nadležni **Centar za socijalnu skrb**

c) u slučaju ako su roditelji nedostupni ili postoji sumnja da su počinitelji nasilja, obavijestit će se nadležni **Centar za socijalnu skrb**, **Policiju** ili Državno odvjetništvo RH

d) ako postoje vidljive ozljede ili uznemirenost, poduzeti mjere radi pružanja **hitne liječničke pomoći**

e) **Ministarstvo znanosti i obrazovanja** putem web obrasca za prijavu nasilnog ponašanja (https://app.mzos.hr/obrasci) što žurnije, a najkasnije u roku do7 dana

f) **pravobraniteljicu za djecu**, pravobraniteljicu za osobe s invaliditetom (po potrebi), nadležnog **školskog liječnika**

3.2. POSTUPANJE U SLUČAJU SEKSUALNOG UZNEMIRAVANJA KOJE SE DOGODILO U ŠKOLI

Ako se radi o seksualnom uznemiravanju od:

1. odrasle osobe koja je **djelatnik** Škole, **postupak je isti** kao u slučaju seksualnog nasilja

2. **drugog učenika** (ili više njih) u prostoru Škole –ista će uputiti sve sudionike u savjetovalište

3. obveza ravnatelja je o događaju **obavijestiti roditelje** svih uključenih učenika i Centar za socijalnu skrb.

# 4.PROTOKOL O POSTUPANJU ŠKOLE U KRIZNIM SITUACIJAMA

(prema Protokolu o pokretanju psiholoških kriznih intervencija u sustavu odgoja i obrazovanja, MZO, 2017)

*K****rizni događaj*** - iznenadan i rijedak događaj koji djeluje izrazito uznemirujuće i stresno na veći broj ljudi tako da ne mogu sami izaći na kraj iz kriznog stanja pomoću uobičajenih mehanizama suočavanja, već trebaju pomoć izvana. U spomenutom slučaju **ravnatelj Škole** dužan je:

1. savjetovati se s nadležnom i stručnom osobom ili **Timom za krizne intervencije (KRIN)**
2. prikupiti osnovne podatke o događaju (**obrazac B**): a) što se dogodilo, b) kada se dogodilo, c) gdje se dogodilo, d) tko je izravno, a tko neizravno uključen u događaj, e) u kakvom su stanju, kako reagiraju, gdje se nalaze ti ljudi, f) što je već učinjeno radi ublažavanja posljedica događaja
3. razgovarati s nekim od članova regionalnog KRIN tima ili s regionalnom koordinatoricom (Željka Rubil 098 987 4939, [z\_rubil@yahoo.com](mailto:z_rubil@yahoo.com))
4. nakon zajedničke procjene o potrebi pozivanja KRIN tima, obavijestiti MZO na e-poštu: krizne-intervencije@mzo.hr ili nazovite na broj telefona: 01 4594 461 (Uprava za standard, strategije i posebne programe)
5. MZO službeno obavještava regionalnu koordinatoricu koja okuplja tim nakon čega se voditelj tima javlja školi i dogovara prvi sastanak

Ovaj Protokol stupa na snagu osmog dana od objave na oglasnoj ploči Škole.

Ovaj Protokol je donesen na i objavljen na oglasnoj ploči Škole 19. veljače 2019. godine i stupa na snagu osmog dana od dana objave.

**RAVNATELJICA: PREDSJEDNICA ŠKOLSKOG ODBORA:**

Ana Blagović Branka Radovanović

KLASA: 011-03/19-01/01

URBROJ: 2178/01-23-01-18-1

Slav. Brod, 18. veljače 2019.g.

OBRAZAC A (Popunjava osoba koja vodi razgovor sa žrtvom nasilja)

DATUM/VRIJEME/MJESTO DOGAĐAJA

SUDIONICI DOGAĐAJA

OPIS DOGAĐAJA

PODUZETE MJERE

OSOBA KOJA PRIJAVLJUJE DOGAĐAJ

Potpis:

# OBRAZAC B – KRIN (popunjava ravnatelj)

ŠTO SE DOGODILO?

KADA SE DOGODILO?

GDJE SE DOGODILO?

TKO JE IZRAVNO, A TKO NEIZRAVNO UKLJUČEN U DOGAĐAJ?

U KAKVOM SU STANJU, KAKO REAGIRAJU, GDJE SE NALAZE TI LJUDI?

ŠTO JE VEĆ UČINJENO RADI UBLAŽAVANJA POSLJEDICA DOGAĐAJA?

Potpis stručne osobe: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_